《九日红毛楼登高》
清代·游化

佳哉重阳节，何处寄遨游。旷怀千载上，独陟红毛楼。

红毛楼上风景好，西望大江流浩浩。怅往悲来兴不穷，直须搔首问苍昊。

飘飘云外响风筝，扶摇直上奋鹏程。俯视众山皆渺小，宁甘卑屈负生平。

荆州王粲凭阑叹，何如彭泽醉篱畔。笔未题糕愧未豪，壮心不已且登高。

君不见龙山会上孟参军，风吹帽落自超群。又不见茱萸囊黄菊酒，风流自昔传重九。

但应借取馀杯醉，休论荷兰当日事。圣朝一统庆咸宁，此日登临皆天赐。

作者简介：游化，字诚伯，凤山人，以岁贡生任教职。久居罗汉门，喜好山水，于所阅历，必参考旧闻，详究其源流，故《续修台湾县志》中有关山水部分多得之于游化。嘉庆间蔡牵滋扰，游化奉檄，募义勇守内门官仓，众恃以安；其后又随总兵擒获洋匪，复随同知搜山，出力有功，遂封六品衔。道光三年（1823），选沙县训导，以病归。时值凤山县杨良斌竖旗反清，游化募民堵禦有功，吏奏加五品顶戴。以下诗作据清修台湾方志所引辑录。